**ПРОЕКТ**

**ДО**

**МИНИСТЕРСКИЯ СЪВЕТ НА**

**РЕПУБЛИКА БЪЛГАРИЯ**

**ДОКЛАД**

**от**

**ИВЕЛИНА ВАСИЛЕВА – МИНИСТЪР НА ОКОЛНАТА СРЕДА И ВОДИТЕ**

**Относно:** *Проект на Постановление на Министерския съвет за изменение и допълнение на Наредбата за стандарти за качество на околната среда за приоритетни вещества и някои други замърсители*, *приета с ПМС № 256 от 1.11.2010г., (обн., ДВ, бр. 88 от 9.11.2010 г.)*

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание на чл. 31, ал. 2 от Устройствения правилник на Министерския съвет и на неговата администрация, внасям за разглеждане в Министерски съветпроект на Постановление на Министерския съвет за изменение и допълнение на Наредбата за стандарти за качество за околната среда на приоритетни вещества и някои други замърсители, приета с ПМС № 256 от 1.11.2010 г., обн., ДВ, бр. 88 от 9.11.2010 г., (Наредбата за СКОС).

Наредбата за СКОС е издадена на основание на чл. 135, ал. 1, т. 17 от Закона за водите. В същата са транспонирани изискванията на Директива 2008/105/ЕО на Европейския парламент и на Съвета за определяне на стандарти за качество на околната среда в областта на политиката за водите.

Настоящият проект на ПМС за изменение и допълнение на Наредбата за СКОС е изготвен с цел транспониране в българското законодателствопо водите на изискванията на Директива 2013/39/ЕС на Европейския парламент и на Съвета за изменение на директиви 2000/60/ЕО и 2008/105/ЕО по отношение на приоритетните вещества в областта на политиката за водите.

Предвид горното, с проекта на ПМС се предвиждат следните по-важни изменения и допълнения в Наредбата за СКОС:

- Списъкът на приоритетните вещества е допълнен с дванадесет нови вещества;

- СКОС са преразгледани за седем от съществуващите приоритетни вещества;

- Две от съществуващите приоритетни вещества са определени като приоритетно опасни;

- За няколко вещества са определени СКОС за биота;

- Определени са сроковете, в които следва да се вземат под внимание веществата и техните СКОС;

- Определени са изисквания за изготвяне на програми за мониторинг и изпълнение на мониторинга на веществата в съответната матрица – вода, седимент или биота.

- Определени са изисквания за изготвяне и прилагане на програми от мерки за тези вещества.

- Въведено е изискване за извършването на мониторинг на вещества от списък за наблюдение на новопоявили се вещества и замърсители по смисъла на директива 2013/39/ЕС, за които наличните данни от мониторинг не са достатъчни. Резултатите от мониторинга ще се ползват за целите на процеса на приоритизиране, провеждан в рамките на ЕС.

Химическото замърсяване, причинено от приоритетните вещества, посочени в приложенията в проекта на ПМС, представлява заплаха, както за водната среда, така и чрез нея – за човешкото здраве. Последиците от подобно замърсяване могат да предизвикат остра и хронична токсичност във водните организми, натрупване на замърсители в екосистемата и загуба на местообитания и биологично разнообразие. С прилагането на разпоредбите, включени в настоящия проект на ПМС ще се даде възможност за осигуряване на по-високо ниво на защита на водната среда срещу химическото замърсяване, причинено от приоритетните вещества и за постигането на добро химично състояние на повърхностните води.

Предложеният проект на акт е свързан с транспониране на актове на Европейския съюз, поради което е изготвена справка за съответствие с европейското право. Предложеният проект ще има за резултат хармонизирането и привеждането в съответствие на националното с европейското законодателство.

Предложеният проект на акт ще доведе до пряко и/или косвено въздействие върху държавния бюджет, поради което е изготвена финансова обосновка на основание чл. 35, ал. 1, т. 4, б. „а“ от Устройствения правилник на Министерския съвет и неговата администрация.

Проектът на ПМС е съгласуван по писмената процедура с Работна група 20.

Проектът на ПМС е съгласуван в съответствие с разпоредбите на чл. 32 – 34 от Устройствения правилник на Министерския съвет и на неговата администрация, като получените становища, заедно със справката за тях са приложени към настоящия доклад.

Проектът на ПМС, заедно с проекта на настоящия доклад са публикувани на интернет-страницата на Министерството на околната среда и водите и на Портала за обществени консултации на Министерския съвет, съгласно изискванията на разпоредбите на чл. 26 от Закона за нормативните актове и чл. 85 от Устройствения правилник на Министерския съвет и на неговата администрация.

Преписката е окомплектована, съгласно изискванията на чл. 35 от Устройствения правилник на Министерския съвет и на неговата администрация.

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

С оглед изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме проекта на Постановление на Министерския съвет за изменение и допълнение на Наредбата за стандарти за качество на околната среда за приоритетни вещества и някои други замърсители, приета с ПМС № 256 от 1.11.2010 г., (обн., ДВ, бр. 88 от 9.11.2010 г.).

**Приложения:**

1. **Проект на Постановление на Министерския съвет;**
2. **Финансова обосновка, одобрена от министъра на финансите;**
3. **Проект на съобщение за средствата за масово осведомяване;**
4. **Таблица за съответствие с европейското законодателство;**
5. **Получени становища, както и справка за отразяването им;**

**ИВЕЛИНА ВАСИЛЕВА**

***Министър на околната среда и водите***